Ir-Regolament tal-Kummissjoni (KE) Nru 2520/98
ta’ l-24 ta’ Novembru 1998
li jemenda r-Regolament (KE) Nru 544/97 dwar iċ-ċertifikati ta’ oriġini tat-tewm importat mill-Malasja
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2200/96 tat-28 ta’ Ottubru 1996 dwar l-organizzazzjoni komuni tas-swieq ta’ frott u ħxejjex [1], kif emendat permezz tar-Regolament tal-Kummissjoni (KE) Nru 2520/97 [2], u partikolarment l-Artikolu 31(2) tiegħu,
Billi r-Regolament tal-Kummissjoni (KEE) Nru 1859/93 tat-12 ta’ Lulju 1993 dwar l-applikazzjoni tas-sistemi ta’ liċenzji ta’ importazzjoni għal tewm minn pajjiżi terzi [3], kif emendat permezz tar-Regolament (KE) Nru 1662/94 [4], jirrendi l-ħelsien tat-tewm kollu għal ċirkolazzjoni libera fil-Komunità soġġett għall-preżentazzjoni ta’ liċenzji ta’ importazzjoni;
Billi, sabiex iżid il-kontrolli u jipprevieni kwalunkwe riskju ta’ diflezzjoni ta’ kummerċ li jirriżulta minn dokumenti mhux eżatti, ir-Regolament tal-Kummissjoni (KE) Nru 544/97 [5] jagħmel l-importazzjoni ta’ tewm li joriġina f’ċerti pajjiżi terzi soġġett għall-preżentazzjoni ta’ ċertifikat ta’ oriġini maħruġ mill-awtoritajiet kompetenti nazzjonali skond l-Artikoli 56 sa 62 tar-Regolament tal-Kummissjoni (KEE) Nru 2454/93 tat-2 ta’ Lulju 1993 li jippreskrivi dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi ta’ Dwana Komuni [6], kif emendat l-aħħar permezz tar-Regolament (KE) Nru 1677/98 [7], u jirrikiedi li l-importazzjoni ta’ tewm li joriġina f’pajjiżi terzi bħal dawn jiġi trasportat direttament fil-Komunità;
Billi l-awtoritajiet tal-Malasja kkonfermaw li l-ebda tewm mhu prodott fil-Malasja; billi, madankollu, inħarġu applikazzjonijiet għall-liċenzji ta’ importazzjoni ta’ tewm iddikjarat li joriġina fil-Malasja skond ir-Regolament (KE) Nru 1859/93; billi n-numru ta’ applikazzjonijiet bħal dawn qiegħed jikber; billi r-Regolament (KE) Nru 544/97 imissu jkun applikat fil-Malasja sabiex jipprevjeni kwalunkwe frodi;
Billi hemm riskju ċar ta’ frodi kreat mill-fatt li l-ebda tewm mhu prodott fil-Malasja; billi l-Artikolu 4 tar-Regolament (KE) Nru 544/97 imissu għalhekk ma japplikax fil-każ ineżami;
Billi l-miżuri msemmija minn dan ir-Regolament huma skond l-Opinjoni tal-Kumitat ta’ Ġestjoni għall-Frott u l-Ħaxix,
ADOTTAT DAN IR-REGOLAMENT:
L- Artikolu 1
Il-Malasja qed tiżdied mal-lista ta’ pajjiżi terzi li jidhru fl-Anness tar-Regolament (KE) Nru 544/97.
L- Artikolu 2
L-Artikolu 4 tar-Regolament (KE) Nru 544/97 m’għandux japplika għal prodotti dikjarati li joriġinaw fil-Malasja u fil-proċess ta’ trasport bil-baħar lejn il-Komunità.
L- Artikolu 3
Dan ir-Regolament għandu jidħol fis-seħħ fil-ġurnata tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Minkejja t-tieni paragrafu ta’ l-Artikolu 5 tar-Regolament (KE) Nru 544/97, għandu japplika sa mid-dħul fis-seħħ tiegħu.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-24 ta’ Novembru 1998.